b'\n_START_ARTICLE_\nKaokoland\n_START_PARAGRAPH_\nKaokoland je obmo\xc4\x8dje v severni Namibiji v Kaokoveldu. To je eno najbolj divjih in najmanj poseljenih obmo\xc4\x8dij v Namibiji, gostota prebivalstva je ena oseba na vsaka dva km\xc2\xb2, kar je 1/4 dr\xc5\xbeavnega povpre\xc4\x8dja. Najbolj zastopana etni\xc4\x8dna skupina je ljudstvo Himbi, pribli\xc5\xbeno 5000 prebivalcev od skupnih 16.000. Glavno naselje Kaokolanda je mesto Opuwo._NEWLINE_Kaokoland je bil pod apartheidom bantustan Ju\xc5\xbenozahodne Afrike. Predvidena je bila ustanovitev samouprave Himbov, a vlada tega ni nikoli uresni\xc4\x8dila. Tako kot druga obmo\xc4\x8dja v jugozahodni Afriki je bil tudi bantustan Kaokoland ukinjen maja 1989 ob za\xc4\x8detku prehoda Namibije v neodvisnost. Kaokoland je ostalo neuradno ime za zemljepisno obmo\xc4\x8dje.\n_START_SECTION_\nGeografija\n_START_PARAGRAPH_\nObmo\xc4\x8dje Kaokoland se razteza od juga na sever od reke Hoanib do reke Kunene (ki je tudi meja med Namibijo in Angolo). To je gorata pokrajina, na severu v pogorju Baynes dose\xc5\xbee vi\xc5\xa1ino 2039 m. Drugi pomembni gorovji sta pogorje Otjihipa (na severu) in Hartmannovo pogorje (na vzhodu). Zemlji\xc5\xa1\xc4\x8de je v glavnem suho in kamnito, predvsem na jugu, kjer meji na pu\xc5\xa1\xc4\x8davo Namib, \xc4\x8deprav ima ve\xc4\x8d rek, pa tudi slapove. Najznamenitej\xc5\xa1i so Ruacana (120 m visoki, 700 m \xc5\xa1iroki) in Epupa, nastali na reki Kunene. Severni del Kaokolanda je bolj zelen z rastlinjem v dolinah, kot sta Marienfluss in Hartmann.\n_START_SECTION_\nZgodovina\n_START_PARAGRAPH_\nPred kolonializmom so Kaokoland ve\xc4\x8dinoma naseljevali Ovambi, Nami in Hereri. V drugi polovici 19. stoletja je skupina Hererov pre\xc4\x8dkala reko Kunene in se selila na sever v dana\xc5\xa1njo Angolo. V ju\xc5\xbeni Angoli so se povezali z Bu\xc5\xa1mani. Dana\xc5\xa1nji Himbi izvirajo iz angolske skupine Hererov. Leta 1884 je Kaokoland postal del Nem\xc5\xa1ke jugozahodne Afrike in namibijski Hereri so bistveno spremenili svoje navade in obla\xc4\x8dila pod nem\xc5\xa1kim vplivom. Po prvi svetovni vojni je Ju\xc5\xbena Afrika dobila mandat Dru\xc5\xa1tva narodov za upravljanje ozemlja Namibije, ki je postala prakti\xc4\x8dno njena provinca. Ju\xc5\xbena Afrika je tudi v Namibiji uporabljala na\xc4\x8delo apartheida, tudi z oblikovanjem razli\xc4\x8dnih bantustanov (rezervatov) za razli\xc4\x8dne afri\xc5\xa1ke narodne skupine. Kaokoland je bil dolo\xc4\x8den kot bantustan za Himbe, ki so se leta 1920 vrnili iz Angole v Namibijo. Kljub skromnemu \xc5\xa1tevilu prebivalcev je Kaokoland boj za neodvisnost Namibije mo\xc4\x8dno prizadel, \xc5\xa1e posebej vojna na meji z Angolo.\n_START_SECTION_\n\xc5\xbdivalstvo\n_START_PARAGRAPH_\n\xc5\xbdivalstvo v Kaokolandu je imelo zaradi divjega lova v 1970-ih in med letoma 1977 in 1982 hude izgube, vendar \xc5\xbee okreva. Tu \xc5\xbeivijo razne pu\xc5\xa1\xc4\x8davske vrste, predvsem pomembna vrsta slonov, ki so v\xc4\x8dasih razvr\xc5\xa1\xc4\x8deni v podvrsto afri\xc5\xa1kih slonov zaradi kraj\xc5\xa1ih nog in posebnega, pu\xc5\xa1\xc4\x8davi prilagojenega vedenja. Imajo dalj\xc5\xa1e noge, ve\xc4\x8dje podplate in neverjetno sposobnost, da zdr\xc5\xbeijo obdobja su\xc5\xa1e. \xc4\x8crede so na tem obmo\xc4\x8dju \xc5\xa1e vedno lo\xc4\x8dene od drugih slonjih \xc4\x8dred v Namibiji in zdi se, da so druga\xc4\x8dni samo zato, ker jedo manj kot sloni, ki \xc5\xbeivijo na obmo\xc4\x8djih z ve\xc4\x8d bogate hrane, kot so narodni park Eto\xc5\xa1a, Caprivijev pas in regija Chobe v Bocvani._NEWLINE_Ti sloni so resni\xc4\x8dno mojstri pre\xc5\xbeivetja, saj obvladujejo obmo\xc4\x8dje 3000 kvadratnih kilometrov in redno potujejo do dvesto kilometrov dale\xc4\x8d, da bi na\xc5\xa1li vodo. Pijejo le vsake tri ali \xc5\xa1tiri dni v primerjavi s sloni v Eto\xc5\xa1i, ki popijejo do dvesto litrov vode dnevno. Prav tako se zdi, da so bolj okoljsko ozave\xc5\xa1\xc4\x8deni kot drugi sloni. V primerjavi z drugimi pu\xc5\xa1\xc4\x8davi prilagojenimi sloni redko prevra\xc4\x8dajo drevesa, lomijo veje ali trgajo lubje, kot da bi vedeli, da bi to ogrozilo njihovo hrano._NEWLINE_\xc4\x8crni nosorogi so izginili na obmo\xc4\x8dju leta 1983, vendar so bili ponovno naseljeni. V Kaokolandu najdemo tudi druge vrste \xc5\xbeivali, kot so razli\xc4\x8dne antilope (oriks, kudu), skokonoga gazela, noj, \xc5\xbeirafa in gorska zebra.\n_START_SECTION_\nTurizem in promet\n_START_PARAGRAPH_\nPo koncu vojne je Kaokoland postal zanimiva turisti\xc4\x8dna to\xc4\x8dka Namibije, saj je v bli\xc5\xbeini narodnega parka Eto\xc5\xa1a (na jugu), zaradi neokrnjene narave (z ve\xc4\x8d mo\xc5\xbenostmi za rafting in pohodni\xc5\xa1tvo) in mo\xc5\xbenosti obiska tradicionalnih vasi Himbov. Zanimivi so \xc5\xa1e slapovi Epupa, Sesfontein, vasi Himbov in Ondurusa Rapids._NEWLINE_Kaokoland je ena izmed najbolj divjih regij Ju\xc5\xbene Afrike z zelo malo cestami in objekti. Edina pot, ki je dostopna brez vozil s \xc5\xa1tirikolesnim pogonom, povezuje Sesfontein in Opuwo. \xc5\xa0tevilne ceste v Kaokolandu so pogosto v zelo slabem stanju in so lahko izziv tudi za vozila s \xc5\xa1tirikolesnim pogonom, \xc5\xa1e posebej v de\xc5\xbeevnem obdobju. Trgovine, bolni\xc5\xa1nica, gara\xc5\xbee so le v Opuwu.'